
[image: Image]


Veivalg

Selvledelse i praksis

Jan Christophersen

SCHIBSTED FORLAG


Jan Christophersen: Veivalg – selvledelse i praksis 
© Schibsted Forlag, Oslo 2012

Elektronisk utgave 2014 
Første versjon, 2014

Elektronisk tilrettelegging: Manipal Digital Systems, India

ISBN 978-82-516-8503-0

Det må ikke kopieres fra denne bok i strid med åndsverkloven eller avtaler om kopiering inngått med KOPINOR. Kopiering i strid med norsk lov eller avtale kan medføre erstatningsansvar og inndragning, og kan straffes med bøter eller fengsel.

www.schibstedforlag.no


Innhold

Til leseren

Veivalgene – vår tids store utfordring

Fire bilder fra mitt liv

KAPITTEL 1. Hvordan konstruerer vi våre liv?

Anvendt psykologi er søken etter å forstå mennesket i samfunnet

Grøft 1: Mennesket som offer for sin egen historie: Terapismen

Sykdom og innsikt

Tankelesing og spekulasjon

Grøft 2: Mennesket som et asosialt og egoistisk vesen: Økonomismen

Mål og midler

Egoisten

Et nytt alternativ: Positiv psykologi. Grøft 3?

Optimisme kan læres

Karakter

Dydene

Drivere

Overslag

Fra en veiledningssamtale

Holdepunkter

KAPITTEL 2. Selvledelse

Selvledelse – behov og grunnlag

Selvledelse som prosess

Atferdsrepertoar

Selvadministrasjon og personlig effektivitet

Oppgavesortering

Livsbalanse

Kognitive strategier

Selvmestring og tilstandsstyring

Positiv redefinering

Fysisk påvirkning av oss selv og omgivelsene

Selvmotivering

Mål

Kontinuerlig læring og utvikling

Tilbakemeldingssystemer

Trenings- og erfaringslæring

Selvinnsikt og selverkjennelse

Selvcoaching

Å belønne seg selv

Holdepunkter

KAPITTEL 3. Veivisere for effektiv selvledelse

Verdier

Dydene

Verdier og selvmotivering

Øvelser

Holdepunkter

Vilje og selvdisiplin. Muskler som må trenes

Selvdisiplin

Hvor kommer vilje fra?

Kan vi styrke viljen?

Energisparing

Idrett og viljetrening – har vi noe å lære?

Hvorfor bli god?

Hva er trening, og hvordan trene for å bli god?

Trening og selvdisiplin

Overslag

Trening for psykologisk beredskap

Hva skal vi trene?

Innsikt vs. praksis

Øvelser

Holdepunkter

Valg

Gjør det bedre, men føler seg verre

Beslutningspsykologi

Valg og vegring

Sikrebre valg under usikkerhet

Øvelser

Holdepunkter

Velvilje

Du har valget

Vinn–vinn

Sjenerøsitet

Ingenting er så effektivt som tillit

Hva består tillit av?

Øvelser

Holdepunkter

KAPITTEL 4. Veivalg

Født sånn eller blitt sånn?

Det er på jobben det skjer!

Få ting gjort!

Å ha det bra sammen

De store spørsmålene

De vanskelige valgene

Klarer jeg det?

Takk

Bibliografi


Til Kasper.

For alle de 
mulighetene som 
står åpne for deg.


Til leseren

Ideen til denne boken tok form under arbeidet med spalten Veivalg i A-magasinet i 2011.

Formålet med spalten var å veilede lesere i løsning av hverdagsproblemer der de sto fast, opplevde dilemmaer eller vansker med å velge, temaer jeg til daglig møter i mitt arbeid som psykolog.

Temaene som lesere har bidratt med, har vært mange og ulike, og formatet på spalten har gitt en naturlig begrensning i å fortelle mer inngående om hva som er bakgrunnen for mine forslag til tilnærming. Jeg fikk derfor lyst til skrive en mer utførlig bok, men likevel lettfattelig, om det faglige ståstedet og verdigrunnlaget som rådene i Veivalg-spalten bygger på.

Vi står i vår tid overfor mange typer valg. Noen av disse er svært grunnleggende for hvordan vi vil leve livene våre. Noen er avgjørende for hvordan vi vil bli opplevd av våre omgivelser, og andre igjen for hva vi ønsker å omgi oss med av ting og tang.

Denne boken handler om å ta valg og om gode veivisere for viktige valg i livet.

Jeg har gjennom snart 30 år arbeidet med mennesker og systemer i endring. I dette arbeidet handler mye om evnen til å lede seg selv, til å treffe valg, til å ville leve med dem og til å gjøre det slik at det skaper tilslutning og tillit. Begrepet «ledelse» har altfor lenge vært reservert arbeidslivet. Det mener jeg er en altfor snever forståelse av begrepet. Ledelse er først og fremst å ta ansvar for å løse viktige oppgaver, alene og sammen med andre.

I vår tid er den enkeltes ansvar for å lede seg selv blitt en nødvendighet. Du har ansvaret for hvordan du blir oppfattet, hvordan du samhandler med omverdenen, hvordan du velger å leve livet ditt, for utdanningsvalg, for familien din, for oppgaveløsning og for oppgavene du har i samfunnet. Alt dette krever ledelse. Selvledelse. Ingen andre enn deg selv kan ta dette ansvaret. Selvledelse er fundamentet også for å kunne lede andre, om det er i venneflokken, på idrettsbanen, i familien eller i arbeids- og samfunnslivet.

Deler av stoffet i denne boken er sterkt påvirket av det arbeidet min kollega, psykolog Jon Lund Hansen, og jeg har gjort de siste tolv årene, rundt arbeidet med hvordan dyktige ledere leder mennesker. Dette resulterte i boken Integritet og innflytelse – om å lede mennesker effektivt, som kom ut i 2009. Under arbeidet med å systematisere erfaringene våre ble vi styrket i oppfatningen om at å lede andre og å lede seg selv i stor grad har de samme forutsetningene: grunnleggende verdier, selvdisiplin og gode sosiale hand-lingsmønstre. Denne boken bygger på denne innsikten, og hva vi kan gjøre for å trene oss selv til større tydelighet, mer forpliktelse og flere ferdigheter.

I bokens første kapittel introduserer jeg et grunnleggende veivalg: Hvem ønsker jeg å være som menneske? Valgmulighetene vi har, illustrerer jeg med tre alternative menneskesyn som preger vår kultur.

I kapittel 2 presenterer jeg en modell for selvledelse som prosess og kommenterer noen viktige temaer for styring av eget liv: verdivalg, personlig effektivitet, selvmestring, selvmotivering, læring og utvikling, om å sette mål og belønne seg selv.

I kapittel 3 går jeg i dybden og omtaler fire byggesteiner for effektiv selvledelse: Hvilke verdier vil jeg leve etter? Hva kreves av vilje for å stå ved dem? Hvordan treffer vi valg? Og hvordan bygge velvilje fra omgivelsene til å leve dem ut? Hvert av disse spørsmålene er ledsaget av praktiske øvelser for å trene opp egne ferdigheter.

I bokens siste del har jeg samlet 50 artikler fra A-magasinets Veivalg-spalte som illustrerer de områdene jeg har skrevet om i foregående kapitler, både i tema og i min tilnærming til håndtering av problemstillingene.

Dette er en fagbok for folk flest. Jeg har valgt ikke å fylle den med referanser til den faglitteraturen som ligger bak stoffet. Bakerst i boken vil du imidlertid finne henvisninger til det som jeg hyppigst refererer til, og som kan gi betydelig inspirasjon til videre lesning.

Dette er også en selvhjelpsbok. Se på innholdet som opplysning, tankekart og innspill til «beste praksis» i hverdagens små og store valg. Stoffet er basert på dagens psykologi og erfaringer og er ment å gi deg innspill til egne valg.

Som veileder og behandler er jeg selvfølgelig klar over at vi ikke har total frihet til å velge hva vi vil, til å velge hvordan vi vil gjøre ting eller til å forandre rammene rundt oss. Jeg har i denne boken først og fremst lagt vekt på de mulighetene vi har til å endre vår egen situasjon til det bedre, men har også stor respekt for at det ikke alltid er mulig. Jeg vil også påstå at å trene for å bli bedre på noe er bedre enn å la være. Men det er også et klart og godt alternativ å lære seg å leve med seg selv og sine medmenneskers sider slik de er. Dette er imidlertid ikke bokens viktigste tema.

Jeg har et klart formål med denne boken som ligger utenfor det å være en verdinøytral formidler av kunnskap. Jeg vil ta til orde for viktigheten av å forankre våre liv i sunne dyder, og å utvise større eget ansvar og mere treningsvilje for å virkeliggjøre det vi ønsker å fremstå som i våre liv.

Å leve i tråd med gode valg og verdier løfter deg, det gir deg et viktig bidrag til meningen i livet, til vekst, helse og en gjennomgående opplevelse av mestring, velvære og tilfredshet. Boken kan til og med gi deg noen forklaringer på hvorfor du har klart deg så bra til nå!

God lesning!

Jan Christophersen



«People are always blaming their circumstances for what they are. I don’t believe in circumstances. The people who get on in this world are the people who get up and look for the circumstances they want, and, if they can’t find them, make them.»

George Bernhard Shaw, Mrs. Warren’s Profession



Veivalgene – vår tids store utfordring

Å treffe valg er vår tids store utfordring. Valgfrihet og demokratiseringen av meninger og normer fører til at vi bruker mye energi og tid til å orientere oss, kvalifisere og kvalitetssikre våre mange valg.

Hvor lettvinte kan vi tillate oss selv å være når vi på samme dag skal ta stilling til hvordan vi vil leve livene våre, til barneoppdragelse, sunt kosthold, forsikringsbehov, lånevilkår, pensjonssparing, helsetilbud, tilbud på mobiltelefoner, strømleverandører, billige reiser og nye «dingser» vi visstnok ikke kan klare oss uten?

Fire bilder fra mitt liv

Våre valg tas ut fra situasjoner, tilfeldigheter, verdier og leveregler. Jeg bærer med meg mange hendelser fra mitt liv som jeg bruker som illustrasjoner på viktige leveregler i mitt liv. Historiene handler om hvordan jeg vil styre meg selv i lignende situasjoner. Her er fire, ikke tilfeldig valgte, historier:

«Det er frivillig»

Jeg hadde nok, som vanlig, lagt av gårde på en tur litt i overkant av hva jeg hadde forberedt meg på. På standplass 80 meter over innsteget sto jeg nå med min klatrekompis i tauet over meg på et isete og lett overhengende parti på ruta. Det var blitt tussmørkt, og vinden dro i meg. Kontakten med ham over meg ble borte i vindkastene. Jeg frøs, var usikker på min egen psyke, tvilte på mine egne klatreferdigheter og var redd for å falle. I dette kaoset av følelser slo det inn en melding fra en gudbrandsdøl jeg har hatt mange fine, men tidvis slitsomme turer med: «Det er frivillig dette, Jan», og med det samme kjente jeg at hele min tilstand endret seg fra ulyst til lyst, fra negativt selvsnakk til å peppe meg for noe jeg hadde valgt, og som jeg hadde lyst til å klare. Jeg tok igjen kontrollen over meg selv og hvorfor jeg var nettopp der jeg var akkurat nå.

Historien forteller meg at jeg alltid har et valg om å gjøre det beste ut av en situasjon ved å ta ansvar for hva jeg gjør, og hvordan jeg gjør det.

Frihet er også å kunne velge bort friheten

Jeg våknet brått med hodet fullt av kaos. Hva om jeg ikke husker å gi beskjed til … tar tak i dette før hanen galer … får levert den rapporten til … og sjekket e-posten og mobilen før dagen blir som travlest …? Nei, jeg får heller stå opp og starte dagen. Klokka tikket mot 04.00, og det var tid for telefonavsjekk med vårt kontor i Atlanta. Jeg spratt halvsvimmel opp av senga og forbannet 24-timersdagen på jobb. På rommet ved siden av lå det to unger som ikke hadde sett meg stort det siste året, og jeg forsømte meg kraftig når det gjaldt å holde formen ved like med dette presset. Samtidig kjente jeg også adrenalinkicket av det å «være med», av å ha innflytelse og være en viktig person, og jeg nøt å lære noe nytt hver dag. På badet sto en av Tones kremer med påskriften «because you’re worth it». Teksten slo ned i meg – dette jeg kaller stress og mas og som forårsaker dårlig samvittighet for så mye, gjør meg samtidig stolt, fornøyd og energisk. Hvordan kan jeg leve med denne dobbeltheten og likevel kjenne at det er verdt det? Er det fordi jeg er likegyldig til alt det jeg ikke får gjort? Er det fordi jeg er så høy på meg selv at jeg ikke ser at jeg er bundet på hender og føtter av forpliktelser? Jeg tror ikke det er slik. For å oppnå noe må jeg forsake noe – for en periode. Det er mye opplevd frihet i å vite at jeg kan velge bort friheten til å ta andre valg for en tid også. Jeg kjente at jeg godt kunne leve med det, og følte meg opplagt til den nye dagen.

Jeg kan ha en opplevelse av kontroll i livet mitt, så lenge jeg har et bevisst forhold til hva jeg velger, og hva jeg velger bort for en periode.

Å leve med mine valg

Da jeg så ut av bilvinduet, falt blikket mitt på «min bil» i stålblå metallic. Hjertet sank ned i magen. Hadde jeg over-sett den muligheten? Her satt jeg i min flunkende nye bil, som jeg har ventet på i seks måneder, og som har kostet meg en årslønn, og det første jeg opplever, er at jeg skulle hatt en annen bil! Ett øyeblikks lykke over nyervervelsen gikk over til irritasjon og skuffelse. Det er alltid noe som kan være bedre! Den fulgte meg i dager, ja faktisk slapp følelsen aldri helt taket. Den bilen ble byttet ut raskere enn den egentlig skulle.

Denne historien har jeg et litt ambivalent forhold til. Den gir meg to typer signaler som jeg ofte strever med. På den ene siden å være fornøyd med det jeg har og er og på den andre siden ønske om stadig å forbedre meg og mitt.

Min sjef i Coca-Cola sa alltid at «the world belongs to the discontented» – verden er til for dem som aldri blir fornøyde. Som veileder i prestasjonsforbedringer ser jeg at det gjelder der man arbeider med prestasjoner isolert, men jeg tror det er en heller risikofylt leveregel generelt. Å leve skal ikke være en prestasjon, men å leve på bedre måter vil kreve endring.

Når jeg har tatt et valg, er det viktigere å jobbe med å leve med valget enn å fortsette å lete etter alternativene så lenge konsekvensene ikke går på bekostning av noe som er svært viktig for meg og mine omgivelser.

Fra problem til mulighet

Jeg har en lei tendens til tider til å være både problematiserende og sarkastisk med omgivelsene. Jeg vet ikke hvorfor det er slik, men jeg har lang trening i fleip og kjappe meldinger fra vennemiljø og idrett, og en viss akademisk hang til heller å «finne fem feil» enn fem muligheter. Det er ikke et atferdsrepertoar som er hensiktsmessig for vennskap, som psykolog, kollega eller veileder. Heldigvis har jeg hatt gode venner som har gjort meg oppmerksom på mitt «talent». Etter både å ha opplevd å avvise mennesker jeg egentlig ikke hadde grunn til å avvise, konkurrert med mennesker jeg har veiledet om hvem av oss som var flinkest, gitt nære venner grunn til å holde avstand og være forsiktig med hva de sa, bestemte jeg meg for å bli snillere, romsligere og rausere med omgivelsene. Jeg har ikke opplevd verdivalget mitt som vanskelig i det hele tatt. Det mest krevende var å bite meg i tunga når det første innfallet traff meg. Det oppleves så mye mer positivt å møte mennesker med åpenhet og interesse fremfor med mitt tidligere repertoar. Jeg sier til meg selv at om jeg møter omverdenen med velvilje, får jeg det samme tilbake. Jeg befinner meg mer vel nå med dette enn å være kjappest i replikken og flinkest til å påpeke feil.

Rettesnoren for meg er at jeg for å fremstå som troverdig må oppføre meg deretter.

Av alle små og store valg vi tar i våre liv, er noen viktigere enn andre.

Mine to viktigste valg så langt er uten tvil da jeg valgte hvem jeg ville leve sammen med resten av livet og hvordan jeg skulle bruke utdanningen min. Jeg kaller slike valg «metavalg», eller overordnede valg, fordi de er styrende for så mange andre valg.

Et slikt metavalg som vi må forholde oss til mange ganger underveis, er hvordan vi velger å se på oss selv og vårt liv i sammenheng med andre. Fordi svarene ikke gir seg selv, søker vi mange veiledere fra ulike sider av tilværelsen, som kjendiser, kostholdseksperter, medier, yogainstruktører, selvrealiseringsguruer, psykologer, fitnessinstruktører, bedriftsledere eller englemanere. Det er vanskelig å vite hvem man skal holde seg til, og hvem som har mest rett.

I det neste kapittelet vil jeg ta deg med på en liten tur inn i noen sentrale trender i vår tid, som farger forståelsen av hvem vi er, og som mer eller mindre åpent påvirker våre valg.

Jeg er sikker på at du kjenner igjen noe her som preger hvordan du har valgt å forstå deg selv og dine omgivelser. Kanskje får du også inspirasjon til å vurdere noen av valgene på nytt?

